Document ID: 32003R0091

Az Európai Parlament és a Tanács 91/2003/EK rendelete
(2002. december 16.)
a vasúti közlekedés statisztikájáról
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 285. cikkére,
tekintettel a Bizottság javaslatára [1],
tekintettel a Gazdasági és Szociális Bizottság véleményére [2],
a Régiók Bizottságával folytatott konzultációt követően,
a Szerződés 251. cikkében meghatározott eljárásnak megfelelően [3],
mivel:
(1) A vasút a Közösség közlekedési hálózatának fontos része.
(2) A Bizottságnak statisztikai adatokra van szüksége az áruk és utasok vasúti szállításáról annak érdekében, hogy figyelemmel kísérje és kialakítsa a közös közlekedéspolitikát, valamint a regionális politika és a transzeurópai hálózatokra vonatkozó politika szállítási elemeit.
(3) A vasút biztonságára vonatkozó statisztikai adatokra a Bizottságnak azért van szüksége, hogy előkészítse és figyelemmel kísérje a Közösség intézkedéseit a közlekedésbiztonság terén.
(4) A vasúti közlekedésre vonatkozó közösségi statisztikai adatokra a közösségi vasutak fejlesztéséről szóló, 1991. július 29-i 91/440/EGK tanácsi irányelv 10b. cikkében előírt nyomon követési feladatok teljesítése érdekében is szükség van [4].
(5) Az összes közlekedési módra vonatkozó közösségi statisztikai adatokat közös megközelítés és szabványok szerint kell összegyűjteni abból a célból, hogy a közlekedési módok a lehető legteljesebb mértékben összehasonlíthatóak legyenek.
(6) A 91/440/EGK irányelv értelmében a vasút szerkezetátalakítása, valamint a Bizottság és a vasúti közlekedés közösségi statisztikai adatainak más felhasználói által igényelt információtípusok változása elavulttá teszi a regionális statisztika keretében a vasúti árufuvarozásra vonatkozó statisztikai adatgyűjtésről szóló, 1980. december 4-i 80/1177/EGK tanácsi irányelv [5] rendelkezéseit a fő vasúthálózatok meghatározott igazgatóságaitól beszerzett statisztikai adatokra vonatkozóan.
(7) A vasúti szállítási piac üzleti területén működő köz- és magántulajdonban lévő vasúti vállalkozások egyidejű létezése miatt szükség van annak a statisztikai információnak a kifejezett meghatározására, amelyet minden vasúti vállalkozásnak szolgáltatnia kell, és amelyet az Eurostatnak terjesztenie kell.
(8) A Szerződés 5. cikkében meghatározott szubszidiaritás elvével összhangban a harmonizált adatok előállítását lehetővé tevő közös statisztikai szabványok megalkotása olyan feladat, amelyet hatékonyan csak közösségi szinten lehet elvégezni. E szabványokat az egyes tagállamokban a hivatalos statisztikai adatok kidolgozásával megbízott testületek és intézmények felügyelete alatt kell megvalósítani.
(9) A közösségi statisztikákról szóló, 1997. február 17-i 322/97/EK tanácsi rendelet [6] referenciakeretet biztosít az e rendeletben meghatározott előírásokhoz.
(10) Az e rendelet végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozattal [7] összhangban kell elfogadni.
(11) Az Európai Közösségek Statisztikai Programbizottságának létrehozásáról szóló, 1989. június 19-i 89/382/EGK, Euratom tanácsi határozattal [8] létrehozott statisztikai programbizottsággal konzultációt folytattak az említett határozat 3. cikkével összhangban,
ELFOGADTA EZT A RENDELETET:
1. cikk
Célkitűzés
E rendelet célja közös szabályok létrehozása a közösségi vasúti közlekedés statisztikai adatainak előállítására.
2. cikk
Hatály
E rendelet a Közösség valamennyi vasúttársaságára vonatkozik. Minden tagállamnak statisztikai jelentéseket kell benyújtania az országuk területén folytatott vasúti közlekedésre vonatkozóan. Ha a vasúti vállalkozás egynél több tagállamban működik, az érintett nemzeti hatóságoknak elő kell írniuk a vállalkozás számára, hogy az adatokat külön-külön adja meg azokra az országokra vonatkozóan, ahol tevékenykedik, annak érdekében, hogy nemzeti statisztikákat lehessen összeállítani.
A tagállamok e rendelet hatálya alól kizárhatják:
a) azokat a vasúti vállalkozásokat, amelyek teljes egészében vagy nagyrészt ipari és hasonló létesítményekben működnek, beleértve a kikötőket;
b) azokat a vasúti vállalkozásokat, amelyek elsősorban helyi idegenforgalmi szolgáltatásokat nyújtanak; ilyenek például a műemlék gőzüzemű vasutak.
3. cikk
Fogalommeghatározások
(1) E rendelet alkalmazásában az alábbi fogalommeghatározásokat kell alkalmazni:
a) "adatszolgáltató ország": az a tagállam, amely adatokat továbbít az Eurostat részére;
b) "nemzeti hatóságok": azok a nemzeti statisztikai hivatalok és más szervezetek, amelyek az egyes tagállamokban a közösségi statisztikai adatok előállításáért felelősek;
c) "vasúti vállalkozás": az a köz- vagy magántulajdonban lévő vállalkozás, amely vasúti árufuvarozási és/vagy személyszállítási szolgáltatásokat biztosít.
(2) Az (1) bekezdésben említett fogalommeghatározások a 11. cikk (2) bekezdésében említett eljárással összhangban kiigazíthatók, és a statisztikai adatok harmonizációjának biztosításához szükséges kiegészítő fogalommeghatározásokat lehet elfogadni.
4. cikk
Adatgyűjtés
(1) Az összegyűjtendő statisztikai adatok meghatározása e rendelet mellékleteiben található. Ezek a következő adattípusokra vonatkoznak:
a) az áruszállításra vonatkozó éves statisztikai adatok - részletes jelentés (A. melléklet);
b) az áruszállításra vonatkozó éves statisztikai adatok - egyszerűsített jelentés (B. melléklet);
c) a személyszállításra vonatkozó éves statisztikai adatok - részletes jelentés (C. melléklet);
d) a személyszállításra vonatkozó éves statisztikai adatok - egyszerűsített jelentés (D. melléklet);
e) az áru- és személyszállításra vonatkozó negyedéves statisztikai adatok (E. melléklet);
f) az áru- és személyszállításra vonatkozó regionális statisztikai adatok (F. melléklet);
g) statisztikai adatok a vasúthálózat forgalmi áramlásáról (G. melléklet);
h) baleseti statisztikai adatok (H. melléklet).
(2) A B. és a D. melléklet egyszerűsített jelentési követelményeket határoz meg, amelyeket a tagállamok az A. és a C. mellékletben meghatározott általánosan alkalmazott részletes jelentés helyett használhatnak olyan vállalkozások esetében, amelyek teljes áru- vagy személyszállításának volumene kevesebb, mint 500 millió tonna-kilométer vagy 200 millió utaskilométer. E küszöbértékek a 11. cikk (2) bekezdésében meghatározott eljárással összhangban módosíthatók.
(3) A tagállamok megadják azoknak a vasúti vállalkozásoknak a listáját, amelyekre vonatkozóan statisztikai adatokat szolgáltatnak az I. mellékletben meghatározottak szerint.
(4) E rendelet alkalmazásában az árukat a J. melléklettel összhangban kell besorolni. Ezenfelül a veszélyes árukat a K. melléklettel összhangban kell besorolni.
(5) A mellékletek tartalma a 11. cikk (2) bekezdésében említett eljárással összhangban kiigazítható.
5. cikk
Adatforrások
(1) A tagállamoknak ki jell jelölniük egy közjogi vagy magánjogi szervezetet az e rendeletben előírt adatgyűjtésben való közreműködésre.
(2) A szükséges adatokat a következő források bármely kombinációjának felhasználásával lehet beszerezni:
a) kötelező adatfelvételek;
b) közigazgatási adatok, beleértve a szabályozó hatóságok által összegyűjtött adatokat;
c) statisztikai becslési eljárások;
d) a vasúti szakmai szervezetek által szolgáltatott adatok;
e) eseti tanulmányok.
(3) A nemzeti hatóságok intézkedéseket hoznak a felhasznált adatforrások koordinálására, valamint az Eurostat részére megküldött statisztikai adatok minőségének biztosítására.
6. cikk
Statisztikai adatok küldése az Eurostat részére
(1) A tagállamoknak a 4. cikkben említett statisztikai adatokat meg kell küldeniük az Eurostat részére.
(2) A 4. cikkben említett statisztikai adatok megküldésére vonatkozó szabályokat a 11. cikk (2) bekezdésében említett eljárással összhangban kell meghatározni.
7. cikk
Terjesztés
(1) Az e rendelet A-H. mellékletében meghatározott adatokon alapuló közösségi statisztikai adatokat az Eurostat terjeszti. Ebben az összefüggésben, valamint az európai vasúti piac jellemzőit tekintetbe véve, a 322/97/EK tanácsi rendelet 13. cikkének (1) bekezdése értelmében bizalmasnak tekintett adatok csak akkor hozhatók nyilvánosságra, ha:
a) az adatok a tagállamokban már rendelkezésre állnak a nyilvánosság számára; vagy
b) az érintett vállalkozás a nyilvánosságra hozatalhoz előzetesen kifejezetten hozzájárult.
A nemzeti hatóságoknak az ilyen vállalkozásoktól engedélyt kell kérniük a kívánt adatok nyilvánosságra hozatalához, és a kérelem eredményéről tájékoztatniuk kell az Eurostatot, amikor az adatokat megküldik az Eurostat részére.
(2) Az I. melléklet alapján szolgáltatott információ nem terjeszthető.
8. cikk
A statisztika minősége
(1) Az Eurostat módszertani ajánlásokat dolgoz ki és tesz közzé annak érdekében, hogy segítse a tagállamokat a vasúti közlekedés területén a statisztika minőségének fenntartásában. Ezen ajánlásoknak figyelembe kell venniük a nemzeti hatóságok, a vasúti vállalkozások, valamint a vasúti szakmai szervezetek bevált gyakorlatát.
(2) A statisztikai adatok minőségét az Eurostatnak kell értékelnie. E célból az Eurostat felkérésére a tagállamoknak tájékoztatást kell adniuk a statisztikai adatok előállításához alkalmazott módszerekről.
9. cikk
Jelentés
Három év adatainak összegyűjtése után a Bizottságnak jelentést kell küldenie az Európai Parlament és a Tanács részére az e rendelet értelmében elvégzett munka során szerzett tapasztalatokról, szükség esetén megfelelő javaslatokkal együtt. A jelentésnek tartalmaznia kell a 8. cikkben említett minőségi értékelés eredményeit. Értékelni kell, hogy a 322/97/EK rendeletben a statisztikai adatok bizalmas kezeléséről szóló rendelkezések alkalmazása e rendeletre milyen hatással van a vasúti közlekedésre vonatkozó statisztikai adatok minőségére. A statisztikai adatok rendelkezésre állásának az előnyeit e területen, a statisztikai adatok megszerzésének költségeivel és a vállalatokra rótt terhekkel együtt szintén értékelni kell.
10. cikk
Végrehajtási eljárások
A következő végrehajtási intézkedéseket kell tenni a 11. cikk (2) bekezdésében előírt eljárással összhangban:
a) a küszöbértékek kiigazítása az egyszerűsített jelentéseknél (4. cikk);
b) a fogalommeghatározások kiigazítása és kiegészítő fogalommeghatározások elfogadása (3. cikk);
c) a mellékletek tartalmának kiigazítása (4. cikk);
d) az Eurostat részére történő adattovábbítás szabályai (6. cikk);
e) a jelentésre vonatkozó iránymutatások meghatározása az eredmények minőségére és összehasonlíthatóságára vonatkozóan (8. és 9. cikk).
11. cikk
Eljárás
(1) A Bizottságot a 89/382/EGK, Euratom határozat 1. cikkével létrehozott statisztikai programbizottság segíti.
(2) Az e bekezdésre való hivatkozás esetén az 1999/468/EK határozat 5. és 7. cikke ugyanezen határozat 8. cikkének rendelkezéseire is tekintettel alkalmazandó.
Az 1999/468/EK határozat 5. cikkének (6) bekezdésében megállapított időtartamot három hónapban kell meghatározni.
(3) A bizottság maga állapítja meg saját eljárási szabályzatát.
12. cikk
A 80/1177/EGK irányelv
(1) A tagállamoknak a 2002. évre vonatkozó eredményeket a 80/1177/EGK irányelvvel összhangban kell szolgáltatniuk.
(2) A 80/1177/EGK irányelv 2003. január 1-jével kezdődően hatályát veszti.
13. cikk
Hatálybalépés
Ez a rendelet az Európai Közösségek Hivatalos Lapjában való kihirdetését követő 20. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. december 16-án.

Labels: 12
8